โรเบิร์ต เกตส์ เดือนทางร่วมประชุมกลาโหม ประจำปีของประเทศในแถบเอเชีย
จนท.สหรัฐรายงานว่า รัฐมนตรีกระทรวงกลาโหมสหรัฐ โรเบริ์ต เกตส์ จะนำประเด็นเรื่องการทดสอบปรมาณูครั้งล่าสุดของเกาหลีเหนือ มาเป็นหัวข้อสำคัญ
กำหนดการเดินทางเยือนสิงคโปร์ของรัฐมนตรีกระทรวงกลาโหมสหรัฐโรเบริ์ต เกตส์ครั้งนี้ วางแผนมานานแล้ว เจ้าหน้าที่กระทรวงกลาโหมสหรัฐระบุว่าเป้าหมายของรัฐมนตรีเกตส์ในการเข้าร่วมประชุมกลาโหมประจำปีของประเทศในแถบเอเชียคือต้องการสนับสนุนพันธกิจของสหรัฐที่มีต่อความมั่นคงในเอเชีย อย่างไรก็ตามกระทรวงกลาโหมสหรัฐเปิดเผยว่าการทดสอบปรมาณูครั้งล่าสุดของเกาหลีเหนือได้กลายมาเป็นหัวข้อเร่งด่วนที่สุดที่รัฐมนตรีเกตส์และรัฐมนตรีกลาโหมของประเทศต่างๆ ในเอเชียต้องหยิบยกขึ้นมาหารือกัน จนท. อาวุโสของกระทรวงกลาโหมสหรัฐผู้หนึ่ง ซึ่งมิได้เปิดเผยชื่อกล่าวว่าภัยคุกคามจากเกาหลีเหนือต้องได้รับการจัดการโดยด่วนเนื่องจากการใช้อาวุธนิวเคลียร์ร่วมกับจรวดขีปนาวุธนั้น มีศักยภาพที่จะเปลี่ยนแปลงสถานการณ์ที่เป็นอยู่ได้โดยเฉพาะเมื่อผู้ใช้อาวุธดังกล่าวคือเกาหลีเหนือ ที่มักจะมีพฤติกรรมยั่วยุปลุกปั่นอยู่ตลอดในช่วงที่ผ่านมาจนท.ผู้นี้ยังบอกด้วยว่าอาจเป็นเรื่องยากที่จะปรับเปลี่ยนพฤติกรรมของเกาหลีเหนือโดยตรงแต่สหรัฐจะพยายามทำงานเพื่อพยุงสนับสนุนและกระชับความสัมพันธ์กับประเทศพันธมิตรในเอเชียและว่าสหรัฐต้องการเปิดการเจรจากับประเทศอื่นๆ ในเอเชียเพื่อร่วมกันหาวิธีตอบสนองที่เหมาะสมต่อการกระทำของเกาหลีเหนือครั้งนี้ ทางด้านโฆษกกระทรวงกลาโหมสหรัฐ Bryan Whitman กล่าวถึงการประชุมที่จะมีขึ้นที่สิงคโปร์ว่าเป็นการรวมตัวของประเทศในเอเชีย ที่ได้รับผลจากการกระทำและกิจกรรมต่างๆ ของเกาหลีเหนือซึ่งสั่นคลอนความมั่นคงในภูมิภาคและนั่นจะเป็นหัวข้อสำคัญในการประชุมครั้งนี้ ในขณะเดียวกันจนท.กระทรวงกลาโหมสหรัฐอีกผู้หนึ่งบอกว่า การกระทำของเกาหลีเหนือยิ่งเน้นให้เห็นถึงความสำคัญในการหารือเรื่องการป้องกันตนเองของประเทศต่างๆ ในเอเชีย เช่นเดียวกับการประชุมที่สิงคโปร์ในช่วงสุดสัปดาห์นี้ซึ่งนอกจากจะเป็นการหารือกลุ่มใหญ่ และการประชุมแบบทวิภาคีแล้วรัฐมนตรีเกตส์ยังจะร่วมประชุมไตรภาคีครั้งแรก ระหว่างรัฐมนตรีกลาโหมของสหรัฐเกาหลีใต้และญี่ปุ่นในวันเสาร์นี้ด้วย โดยประเด็นเรื่องเกาหลีเหนือ คือหัวข้อหลักในการหารือเช่นกันและนอกจากรัฐมนตรีเกตส์แล้ว ยังมี จนท.ระดับสูงในรัฐบาลอเมริกันอีกหลายคนซึ่งรวมถึง รัฐมนตรีช่วยว่าการกระทรวงการต่างประเทศสหรัฐ ผอ.สำนักข่าวกรองแห่งชาติและผู้บัญชาการกองทัพสหรัฐภาคพื้นแปซิฟิกที่จะเดินทางไปร่วมประชุมที่สิงคโปร์ในช่วงสุดสัปดาห์นี้ด้วย